13.		Žaloba na zrušenie účasti spoločníka v spoločnosti
			s ručením obmedzeným (§ 148 OZ) 
Okresný súd
Hviezdoslavova ul. č. 28, 010 59 Žilina
Žalobca: 	Ing. Ján Biely, bytom Hlinská ul. č. 15, Žilina, nar. 11. 3. 1955 r. č. .........
Žalovaný: 	INPROP, spol. s r.o., so sídlom Rajecká cesta č. 4, Žilina
	IČO ............................, zapísaná v Obchodnom registri OS Žilina, v odd. s.r.o. vo vl. 12344/L 
Čl. I
Dňa 1. 4. 2023 uzavrel navrhovateľ spoločenskú zmluvu s Jozefom Zeleným a s Petrom Čiernym o založení spoločnosti s ručením obmedzeným pod obchodným menom INPROP spol. s r.o., Rajecká cesta č. 4, Žilina. Spoločnosť bola uznesením registrového súdu v Žiline zo dňa 15. 4. 2023 zapísaná do obchodného registra vedeného menovaným súdom, a to vo vložke č. 12344/L- sro. 
Dôkaz – Spoločenská zmluva zo dňa 1. 4. 2023; Uznesenie OS Žilina
Čl. II
V mesiaci máji 2023 žalobca a jeho brat Jozef Biely získali v dedičskom konaní po svojom otcovi živnostenské oprávnenie a hnuteľný i nehnuteľný majetok, patriaci k tejto živnosti, v ktorom bola zabezpečovaná táto činnosť – oprava a údržba osobných automobilov. Navrhovateľ sa s bratom dohodol, že s cieľom zabezpečovania podnikateľskej činnosti v tomto objekte budú pokračovať v podnikateľskej činnosti po svojom otcovi. Pretože výkon zamýšľanej podnikateľskej činnosti by plne viazal navrhovateľa tak osobne, ako aj kapitálovo, stáva sa pre neho členstvo v súčasnej spoločnosti s ručením obmedzeným prekážkou účasti na výhodnejšej forme podnikania v rodinnom podniku. Navyše, jeho činnosti by bránil zákaz konkurencie spočívajúci v rovnakom predmete podnikania v zmysle zmluvy o založení spoločnosti s ručením obmedzeným. 
Dôkaz:
–	Osvedčenie o dedičstve č. j. .............................
–	Spoločenská zmluva
–	Výpoveď brata žalobcu Jozefa Bieleho, bytom Čajakova ul. č. 2, Žilina
Čl. III
Zo všetkých vyššie uvedených skutočností nemožno na žalobcovi spravodlivo požadovať, aby zotrval ako spoločník v spoločnosti s ručením obmedzeným INPROP, s.r.o., Žilina, preto žiada, aby Okresný súd v Žiline vyniesol tento 
rozsudok
Účasť žalobcu v obchodnej spoločnosti INPROP, spol. s r.o., Žilina so sídlom v Žiline, založenej spoločenskou zmluvou zo dňa 1. 4. 2023, registrovanou v obchodnom registri Okresného súdu v Žiline, vložka č. 12344/L - sro sa ku dňu 1. 10. 2023 ruší. 
Žilina 2. 9. 2023	podpis navrhovateľa
Poznámka
V § 148 ods. 1 Obchodného zákonníka sa upravuje situácia, keď nedôjde k dohode medzi spoločníkmi o zrušení účasti spoločníka v spoločnosti a on sám sa na súde domáha zrušenia svojej účasti v spoločnosti. Ide o situácie, keď by bolo nespravodlivé pre tohto spoločníka zotrvávať v spoločnosti ako spoločník. Môže ísť o rôzne situácie osobného charakteru, zásadná zmena zdravotného stavu, zásadná zmena majetkových pomerov a pod.
Právo podať žalobu na súd má sám spoločník a žalobu smeruje proti spoločnosti, ktorej je spoločníkom.
Obchodný zákonník pozná i inú situáciu, keď je možné domáhať sa na súde zrušenia účasti v spoločnosti Ide o prípad upravený v § 116 ods. 2, keď dedič, ktorý sa stal spoločníkom v dôsledku smrti spoločníka – fyzickej osoby a zároveň nie je jediným spoločníkom, môže sa domáhať zrušenia svojej účasti v spoločnosti súdnou cestou, ak od neho nie je možné spravodlivo požadovať, aby bol spoločníkom.